CELEX: 
Language: ga
Date: 2021-10-01 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2021/1529 ó Pharlaimint na hEorpa agus ón gComhairle, a mhéid a bhaineann le cuspóirí sonracha áirithe agus tosaíochtaí téamacha áirithe a leagan amach le haghaidh cúnamh faoin Ionstraim um Chúnamh Réamhaontachais (IPA III)

MEABHRÁN MÍNIÚCHÁIN
            
            
               1.
                     COMHTHÉACS AN GHNÍMH THARMLIGTHE
            
            
               Leagtar amach in Airteagal 3 de Rialachán (AE) 2021/1529 ó Pharlaimint na hEorpa agus ón gComhairle an 15 Meán Fómhair 2021 lena mbunaítear an Ionstraim um Chúnamh Réamhaontachais (IPA III), dá ngairtear ‘an Ionstraim’ anseo feasta, na cuspóirí ginearálta agus sonracha, na tosaíochtaí téamacha le haghaidh cúnaimh – a mhionsaothraítear a thuilleadh in Iarscríbhinn II a ghabhann leis –mar aon leis na tosaíochtaí téamacha i dtaca le cúnamh le haghaidh comhar trasteorann idir na tairbhithe a liostaítear in Iarscríbhinn I a ghabhann leis – agus a mhionsaothraítear a thuilleadh in Iarscríbhinn III a ghabhann leis. Ba cheart an Ionstraim a fhorlíonadh trí chuspóirí sonracha áirithe agus tosaíochtaí téamacha áirithe a leagan amach le haghaidh comhair a bhaineann leis na hábhair dá dtagraítear in Airteagal 3, mír 3, pointí (a) go (m) agus pointe (r) de agus mír 4, pointí (a) go (j) de.
            
            
               2.
                     COMHAIRLIÚCHÁIN ROIMH GHLACADH AN GHNÍMH
            
            
               Rinne an Coimisiún dianchomhairliúchán le saineolaithe ó Bhallstáit an Aontais Eorpaigh, agus thacaigh siad go ginearálta le hinneachar an ghnímh le linn an dá chruinniú a reáchtáladh. Cuireadh dréacht den Rialachán Tarmligthe seo ar fáil do Pharlaimint na hEorpa agus don Chomhairle freisin. Ina theannta sin, bailíodh barúlacha na ngeallsealbhóirí ar an dréacht‑Rialachán Tarmligthe i gcomhthéacs an tsásra aiseolais um Rialáil Níos Fearr le linn na tréimhse idir an 26 Iúil agus an 23 Lúnasa. Fuarthas barúlacha ó cheithre eintiteas (eagraíochtaí idirnáisiúnta, daoine ón tsochaí shibhialta). 
            
            
               3.
                     EILIMINTÍ DLÍ AN GHNÍMH THARMLIGTHE
            
            
               Leis an ngníomh tarmligthe, leagtar amach na cuspóirí sonracha agus na tosaíochtaí téamacha le haghaidh cúnamh a bhaineann leis na hábhair a leagtar amach i mír 3, pointí (a) go (m) agus pointe (r) agus i mír 4, pointí (a) go (j) d’Airteagal 3 den Ionstraim agus a mhionsaothraítear a thuilleadh in Iarscríbhinní II agus III a ghabhann leis.
            
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 1.10.2021
            
            
               lena bhforlíontar Rialachán (AE) 2021/1529 ó Pharlaimint na hEorpa agus ón gComhairle, a mhéid a bhaineann le cuspóirí sonracha áirithe agus tosaíochtaí téamacha áirithe a leagan amach le haghaidh cúnamh faoin Ionstraim um Chúnamh Réamhaontachais (IPA III) 
               
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2021/1529 ó Pharlaimint na hEorpa agus ón gComhairle an 15 Meán Fómhair 2021 lena mbunaítear an Ionstraim um Chúnamh Réamhaontachais (IPA III)
                  1
               , agus go háirithe Airteagal 3(6) de, 
            
            
               De bharr an mhéid seo a leanas:
            
            
               (1)Leagtar amach na tosaíochtaí téamacha le haghaidh cúnaimh in Iarscríbhinní II agus III a ghabhann le Rialachán 2021/1529.
            
            
               (2)Ba cheart cuspóirí sonracha agus tosaíochtaí téamacha le haghaidh cúnaimh a fhorbairt a thuilleadh trí fhorálacha breise lena bhforlíontar Rialachán 2021/1529. 
            
            
               (3)Cumhdaítear leis an Rialachán seo cuspóirí sonracha áirithe agus tosaíochtaí téamacha áirithe le haghaidh cúnamh dá dtagraítear in Airteagal 3, mír 6 de Rialachán 2021/1529, 
            
         
         
            
               (4)Chun a áirithiú go nglacfar na cinntí clársceidealaithe agus maoiniúcháin faoi Rialachán 2021/1529 gan mhoill, ba cheart an Rialachán seo a theacht i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Leagtar amach san Iarscríbhinn a ghabhann leis an Rialachán seo na cuspóirí sonracha agus na tosaíochtaí téamacha le haghaidh cúnamh a bhaineann leis na hábhair dá dtagraítear in Airteagal 3, mír 3, pointí (a) go (m) agus pointe (r) agus in Airteagal 3, mír 4, pointí (a) go (j) de Rialachán (AE) 2021/1529.
            
            
               Airteagal 2
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 1.10.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 330, 20.9.2021, lch. 1.
               
            
      
    ---documentbreak--- 
      
         
         
            
               IARSCRÍBHINN
            
            
            
               Is iad seo a leanas na cuspóirí sonracha agus na tosaíochtaí téamacha le haghaidh cúnaimh, dá dtagraítear in Airteagal 3(6) agus a leagtar amach go sonrach in Airteagal 3(3), pointí (a) go (m) agus (r), agus in Airteagal 3(4), pointí (a) go (j), de Rialachán (AE) 2021/1529 (IPA III), a leagtar amach leis an Rialachán Tarmligthe seo:
            
            
            
               (1)Dea-fheidhmiú na n‑institiúidí a bhunú agus a chur chun cinn go luath, ar institiúidí iad atá riachtanach chun an smacht reachta a áirithiú, agus institiúidí daonlathacha a chomhdhlúthú a thuilleadh
            
            
               a)Córais bhreithiúnacha atá neamhspleách, cuntasach, neamhchlaonta, gairmiúil, dípholaitithe agus éifeachtúil a bhunú, lena n‑áirítear trí earcaíocht thrédhearcach atá bunaithe ar fhiúntas, córais mheastóireachta agus ardaithe céime agus nósanna imeachta éifeachtacha araíonachta i gcás éagóra, agus comhar breithiúnach a chur chun cinn; rochtain ar cheartas a áirithiú 
            
            
               b)Saoirsí bunúsacha a neartú, lena n‑áirítear an tsaoirse chun tuairimí a nochtadh, saoirse na meán, saoirse tionóil agus comhlachais agus cosaint sonraí;
            
            
               c)Cearta an duine a chur chun cinn agus a chosaint, lena n‑áirítear neamh-idirdhealú agus comhionannas inscne, cearta leanaí, cearta daoine ar de ghrúpaí mionlaigh iad; 
            
            
               d)An comhrac in aghaidh an éillithe a chur chun cinn agus a neartú;
            
            
               e)Comhar agus malartú faisnéise i bhforfheidhmiú an dlí a chur chun cinn; uirlisí éifeachtacha a fhorbairt chun an choireacht eagraithe, an gháinneáil ar dhaoine, airm thine aindleathacha, mionairm agus airm éadroma, an gháinneáil ar dhrugaí, sciúradh airgid/maoiniú sceimhlitheoireachta a chosc agus a chomhrac; tacú le teagmháil leis an Aontas maidir leis an bhfrithsceimhlitheoireacht agus an radacú a chosc.
            
            
            
               (2)Acmhainneachtaí a neartú chun aghaidh a thabhairt ar dhúshláin imirce ar an leibhéal réigiúnach agus ar an leibhéal idirnáisiúnta agus bainistiú teorann agus imirce a chomhdhlúthú a thuilleadh
            
            
               a)Faisnéis ábhartha a chomhroinnt; 
            
            
               b)Rochtain ar chosaint idirnáisiúnta a áirithiú, agus bainistiú tearmainn a neartú;
            
            
               c)Acmhainneachtaí a neartú le haghaidh bainistiú teorann, agus i réimse an fhillte agus an ath-lánpháirtithe, agus iarrachtaí a neartú chun dul i ngleic leis an imirce neamhrialta, lena n‑áirítear an comhrac in aghaidh smuigleáil imirceach; 
            
            
               d)Aghaidh a thabhairt ar an easáitiú éigeantach.
            
            
            
               (3)Acmhainneachtaí cumarsáide straitéisí a fheabhsú, lena n‑áirítear an pobal a chur ar an eolas faoi athchóirithe is gá a dhéanamh chun critéir bhallraíochta an Aontais Eorpaigh a chomhlíonadh
            
            
               a) 
                     Tacú le tuilleadh forbartha ar na meáin neamhspleácha agus iolraíocha agus ar litearthacht sna meáin; 
            
         
         
            
               b)
                     Athléimneacht an stáit agus na sochaí a mhéadú i leith na bréagaisnéise agus cineálacha eile bagairtí hibrideacha, lena n‑áirítear fothú acmhainneachta i réimse na cibearshlándála.
            
            
               (4)Dea-rialachas a fheabhsú agus riaracháin phoiblí a athchóiriú i gcomhréir le prionsabail an riaracháin phoiblí; 
            
            
               a)Creata athchóirithe riaracháin phoiblí a neartú, lena n‑áirítear i réimse an tsoláthair phoiblí, pleanáil straitéiseach agus beartas cuimsitheach fianaise-bhunaithe agus forbairt reachtúil a fheabhsú; 
            
            
               b)Feabhas a dhéanamh maidir leis an tseirbhís phoiblí a dhéanamh níos gairmiúla agus a dhípholaitiú trí phrionsabail atá bunaithe ar fhiúntas a chothú; 
            
            
               c)Trédhearcacht agus cuntasacht a chur chun cinn, lena n‑áirítear rochtain an phobail ar fhaisnéis; 
            
            
               d)Cáilíocht agus seachadadh seirbhísí a fheabhsú, lena n‑áirítear nósanna imeachta riaracháin leordhóthanacha agus r‑Rialtas atá idir-inoibritheach agus dírithe ar shaoránaigh a úsáid; 
            
            
               e)Bainistíocht airgeadais phoiblí agus tairgeadh staitisticí ar ardchaighdeán a neartú. 
            
            
            
            
               (5) Rialachas fioscach agus eacnamaíoch a neartú 
            
            
               a)Tacú le cur chun feidhme na gclár athchóirithe eacnamaíoch agus le comhar sistéimeach le hinstitiúidí airgeadais idirnáisiúnta maidir le bunphrionsabail an bheartais eacnamaíoch agus institiúidí eacnamaíocha a neartú; 
            
            
               b)Feabhas a chur ar an acmhainneacht cobhsaíocht mhaicreacnamaíoch agus comhtháthú sóisialta a neartú;
            
            
               c)Tacú le forbairt inbhuanaithe agus leis an dul chun cinn i dtreo  geilleagar margaidh lánfheidhmeach;
            
            
               d)Dul i dtreo Chómhargadh Réigiúnach na mBalcán Thiar.
            
            
            
               (6)Gach gné den dea-chaidreamh comharsanachta, den chobhsaíocht réigiúnach agus den chomhar frithpháirteach a neartú
            
            
            
               (7)Acmhainneacht an Aontais agus a chuid comhpháirtithe a neartú chun coinbhleacht a chosc, an tsíocháin a chothú agus aghaidh a thabhairt ar chásanna géarchéime sula dtarlaíonn siad agus le linn na tréimhse ina ndiaidh
            
            
               a)Líonrú duine le duine, an t‑athmhuintearas, bearta cothaithe síochána agus cothaithe muiníne, luathrabhadh agus anailís riosca atá íogair ó thaobh coinbhleachta de, tionscnaimh lena gcuirtear an t‑athmhuintearas chun cinn, an ceartas idirthréimhseach, lorg na fírinne, cúiteamh agus ráthaíochtaí neamh-atarlaithe a chur chun cinn; 
            
            
               b)Tacú le fothú acmhainneachta chun tacú le gníomhaíochtaí slándála agus forbartha (CBSD).
            
         
         
            
            
               (8)Acmhainneachtaí, neamhspleáchas agus iolrachas eagraíochtaí na sochaí sibhialta agus eagraíochtaí na gcomhpháirtithe sóisialta a neartú, lena n‑áirítear comhlachais ghairmiúla
            
            
               a)Acmhainneacht, neamhspleáchas agus iolrachas eagraíochtaí na sochaí sibhialta a neartú agus eagraíochtaí na sochaí sibhialta a chumhachtú ar an leibhéal réigiúnach agus ar an leibhéal áitiúil, lena n‑áirítear eagraíochtaí óige; 
            
            
               b)Eagraíochtaí na gcomhpháirtithe sóisialta a threisiú, lena n‑áirítear comhlachais ghairmiúla; 
            
            
               c)Líonrú a spreagadh i measc eagraíochtaí atá lonnaithe san Aontas agus i measc eagraíochtaí na dtairbhithe ar gach leibhéal, le go mbeidís in ann a bheith páirteach in idirphlé éifeachtach le gníomhaithe poiblí agus príobháideacha.
            
            
            
               (9)Ailíniú rialacha, chaighdeáin, bheartais agus chleachtais na dtairbhithe le rialacha an Aontais a chur chun cinn, lena n‑áirítear rialacha maidir leis an státchabhair agus soláthar poiblí
            
            
            
               (10)Comhionannas inscne agus cumhachtú na mban agus na gcailíní a chur chun cinn 
            
            
               a)Timpeallacht chumasúcháin níos fearr a chruthú chun cearta na mban agus na gcailíní a bhaint amach; 
            
            
               b)Dul i ngleic le gach cineál foréigin, idirdhealaithe agus neamh-chomhionannais inscne-bhunaithe;
            
            
               c)Rannpháirtíocht chomhionann na mban agus na gcailíní agus ceannaireacht chomhionann ag mná agus cailíní a chur chun cinn, lena n‑áirítear i gceapadh beartas agus sa chinnteoireacht;
            
            
               d)Buiséadú inscne a chur chun cinn.
            
            
            
               (11)Rochtain ar oideachas, ar oiliúint agus ar an bhfoghlaim ar feadh an tsaoil, agus a gcáilíocht sin, a neartú ar gach leibhéal, agus tacaíocht a thairiscint d’earnálacha cultúir agus cruthaitheacha agus don spórt
            
            
               a)Rochtain chothrom ar oideachas agus cúram luath-óige ar ardchaighdeán, ar bhunscolaíocht agus ar scolaíocht dara leibhéil a chur chun cinn, soláthar bunscileanna a fheabhsú; 
            
            
               b)Leibhéil oideachais a mhéadú; dul i ngleic le himirce daoine oilte; luathfhágáil na scoile a laghdú; oiliúint múinteoirí a threisiú; 
            
            
               c)Córais ghairmoideachais agus ghairmoiliúna a fhorbairt, agus córais foghlama obairbhunaithe a chur cinn chun an t‑aistriú chuig an margadh saothair a éascú, lena n‑áirítear do dhaoine faoi mhíchumas;
            
            
               d)Cáilíocht agus ábharthacht an ardoideachais agus an taighde a fheabhsú; 
            
            
               e)Gníomhaíochtaí a bhaineann le alumni a spreagadh; 
            
         
         
            
               f)Rochtain ar an bhfoghlaim ar feadh an tsaoil a fheabhsú, agus tacú le hinfheistíocht i mbonneagar an oideachais agus na hoiliúna inrochtana; go háirithe chun éagothromaíochtaí réigiúnacha a laghdú agus chun oideachas neamhscartha cuimsitheach a chothú, lena n‑áirítear trí theicneolaíochtaí digiteacha inrochtana a úsáid.
            
            
               g)Comhar idir na hearnálacha cultúir, cruthaitheachta agus spóirt a fheabhsú. 
            
            
            
               (12)Fostaíocht ar ardchaighdeán agus rochtain ar an margadh saothair a chothú 
            
            
               a)Dul i ngleic le rátaí arda dífhostaíochta agus neamhghníomhaíochta trí thacú le lánpháirtiú inbhuanaithe sa mhargadh saothair, go háirithe i dtaca le daoine óga, mná, daoine atá dífhostaithe go fadtéarmach agus gach grúpa faoi ghannionadaíocht; 
            
            
               b)Fostaíocht d’ardchaighdeán a spreagadh agus tacú le forfheidhmiú éifeachtach rialacha agus caighdeáin saothair; 
            
            
               c)Tacú le comhionannas inscne agus leis an óige, infhostaitheacht agus táirgeacht a chur chun cinn, oibrithe agus fiontair a chur in oiriúint don athrú, idirphlé sóisialta inbhuanaithe a bhunú mar aon le hinstitiúidí mhargadh an tsaothair a nuachóiriú agus a neartú, amhail seirbhísí fostaíochta poiblí agus cigireachtaí saothair.
            
            
               (13)Cosaint agus cuimsiú sóisialta a chur chun cinn agus an bhochtaineacht a chomhrac.
            
            
               a)Córais chosanta sóisialta a nuachóiriú chun cosaint éifeachtach, éifeachtúil agus leordhóthanach a sholáthar ag gach céim de shaol an duine; 
            
            
               b)An t‑aistriú ó chúram institiúideach go cúram sa teaghlach agus cúram pobalbhunaithe a chur chun cinn;
            
            
               c)An cuimsiú sóisialta a chothú, comhionannas deiseanna a chur chun cinn agus aghaidh a thabhairt ar neamh-chomhionannais agus ar an mbochtaineacht;
            
            
               d)Pobail imeallaithe, amhail na Romaigh, a lánpháirtiú;
            
            
               e)Gach cineál idirdhealaithe a chomhrac;
            
            
               f)Rochtain ar sheirbhísí inacmhainne inbhuanaithe ardcháilíochta a fheabhsú, amhail oideachas agus cúram luath-óige, tithíocht, cúram sláinte agus seirbhísí sóisialta fíor-riachtanacha agus cúram fadtéarma, lena n‑áirítear trí chórais chosanta sóisialta a nuachóiriú.
            
            
               (14)An comhshaol a chosaint agus cáilíocht an chomhshaoil a fheabhsú
            
            
               a)Aghaidh a thabhairt ar dhíghrádú comhshaoil agus stop a chur le cailliúint bithéagsúlachta;
            
            
               b)Caomhnú agus bainistíocht inbhuanaithe éiceachórais talún agus muirí agus acmhainní nádúrtha a chur chun cinn;
            
            
               c)Infheistíocht a dhéanamh i gcáilíocht an aeir, i mbainistiú uisce agus dramhaíola agus i mbainistiú inbhuanaithe ceimiceán;
            
            
               d)Éifeachtúlacht acmhainne, tomhaltas agus táirgeacht inbhuanaithe a chur chun cinn agus dul i ngleic le truailliú;
            
            
               e)Tacú leis an aistriú chuig geilleagair ghlasa agus chiorclacha, cabhrú le hastaíochtaí gás ceaptha teasa a laghdú, an athléimneacht in aghaidh an athraithe aeráide a mhéadú agus rialachas agus faisnéis a chur chun cinn ar mhaithe le gníomhaíocht ar son na haeráide, agus éifeachtúlacht fuinnimh a chur chun cinn;
            
         
         
            
               f)Beartais a chur chun cinn chun tacú leis an aistriú i dtreo geilleagar ísealcharbóin a bheidh tíosach ar acmhainní, slán, agus inbhuanaithe, agus an athléimneacht ó thubaistí, chomh maith le cumas coiscthe, ullmhachta agus freagartha i ndáil le tubaistí a neartú.
            
            
               (15)Tosaíochtaí téamacha le haghaidh comhar trasteorann idir na tairbhithe IPA III
            
            
               a)An fhostaíocht a chur chun cinn mar aon le soghluaisteacht saothair agus cuimsiú sóisialta agus cultúrtha thar theorainneacha;
            
            
               b)An comhshaol a chosaint agus oiriúnú don athrú aeráide, maolú an athraithe aeráide, agus cosc riosca agus bainistíocht riosca a chur chun cinn agus úsáid foinsí fuinnimh inathnuaite a chur chun cinn; 
            
            
               c)Iompar inbhuanaithe a chur chun cinn agus bonneagair phoiblí a fheabhsú;
            
            
               d)An geilleagar digiteach agus an tsochaí dhigiteach a chur chun cinn;
            
            
               e)An turasóireacht, go háirithe an turasóireacht inbhuanaithe, a spreagadh, agus an oidhreacht chultúrtha agus nádúrtha a chaomhnú agus a chur chun cinn;
            
            
               f)Infheistíocht a dhéanamh san aos óg, sa spórt, san oideachas agus i scileanna;
            
            
               g)Rialachas áitiúil agus réigiúnach a chur chun cinn agus acmhainneacht phleanála agus riaracháin na n‑údarás áitiúil agus na n‑údarás réigiúnach a fheabhsú;
            
            
               h)Tionscnaimh trasteorann a chur chun cinn chun an t‑athmhuintearas agus an ceartas idirthréimhseach a chothú;
            
            
               i)An t‑iomaíochas, an timpeallacht ghnó agus forbairt fiontar beag agus meánmhéide, na trádála agus na hinfheistíochta a fheabhsú;
            
            
               j)An taighde, an fhorbairt teicneolaíochta, an nuálaíocht agus teicneolaíochtaí digiteacha a neartú.